જમનાદાસથી નાના ભાઈ કાનજી ઘણી બધી રીતે ધ્યાન ખેંચે છે. કાનજી મુંબઈની ઘણી મિલોમાં વહીવટકર્તા હતા અને છતાં મિલકામદારોના ટ્રેડ યુનિયનના અગ્રણી નેતા પણ હતા. મિલમજૂરોની કંગાળ હાલત જોઈને એમણે સંગઠનો રચ્યાં અને સરકાર સમક્ષ આ પરિસ્થિતિમાંથી એમને મુક્ત કરવા માટે માગણીઓ કરી અને કાયદાઓ ઘડાવ્યા. કાનજીનું સૌથી અગત્યનું પાસું ઝીણા સાથેની દોસ્તી અને ઝીણા કરતાંય વધુ ઝીણાની પત્ની રૂટી સાથેનું નૈકટ્ય હતું. કાનજી અને રૂટી બન્ને સાથે મળીને મુંબઈના ફોરસ રોડ એટલે કે સ્ત્રીઓના દેહવિક્રય માટે જાણીતા રેડલાઇટ એરિયામાં કામ કરતાં એવી માહિતી આ પુસ્તકમાં આપવામાં આવી છે. આ કામગીરીની વિશેષ માહિતી આપી શકાઈ હોત તો રસપ્રદ તો થાત જ, પણ ઉપયોગી પણ થાત.